CELEX: 32021R0095
Language: fi
Date: 2021-01-28 00:00:00
Title: Komission delegoitu asetus (EU) 2021/95, annettu 28 päivänä tammikuuta 2021, tietyistä Euroopan parlamentin ja neuvoston asetuksen (EU) N:o 1308/2013 säännöksistä poikkeavista väliaikaisista poikkeustoimenpiteistä covid-19-pandemian ja siihen liittyvien toimenpiteiden hedelmä- ja vihannesalalle ja viinialalle aiheuttaman markkinahäiriön korjaamiseksi annetun delegoidun asetuksen (EU) 2020/592 muuttamisesta

29.1.2021   
               
               
                  FI
               
               
                  Euroopan unionin virallinen lehti
               
               
                  L 31/198
               
            
         KOMISSION DELEGOITU ASETUS (EU) 2021/95,
         annettu 28 päivänä tammikuuta 2021,
         tietyistä Euroopan parlamentin ja neuvoston asetuksen (EU) N:o 1308/2013 säännöksistä poikkeavista väliaikaisista poikkeustoimenpiteistä covid-19-pandemian ja siihen liittyvien toimenpiteiden hedelmä- ja vihannesalalle ja viinialalle aiheuttaman markkinahäiriön korjaamiseksi annetun delegoidun asetuksen (EU) 2020/592 muuttamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 219 artiklan 1 kohdan yhdessä sen 228 artiklan kanssa,
         sekä katsoo seuraavaa:
         
                     (1)
                  
                  
                     Komission delegoidulla asetuksella (EU) 2020/592 (2) hyväksyttiin muun muassa viinialalla voimassa oleviin sääntöihin useita poikkeuksia, joiden tarkoituksena on tarjota viinialan toimijoille helpotusta ja auttaa niitä selviytymään covid-19-pandemian vaikutuksista. Näiden toimenpiteiden hyödyllisyydestä huolimatta viinimarkkinoilla ei ole onnistuttu palauttamaan tarjonnan ja kysynnän tasapainoa, eikä niillä meneillään olevan pandemian vuoksi odoteta saavutettavan sitä uudelleen lyhyellä tai keskipitkällä aikavälillä.
                  
               
                     (2)
                  
                  
                     Lisäksi covid-19-pandemian torjumiseksi hyväksyttyjä toimenpiteitä jatketaan useimmissa jäsenvaltioissa ja myös muualla maailmassa. Näihin toimenpiteisiin kuuluvat rajoitukset, jotka koskevat sosiaalisten kokoontumisten ja juhlallisuuksien osallistujamäärää sekä mahdollisuuksia syödä ja juoda kodin ulkopuolella. Eräillä alueilla on edelleen käytössä sulkutoimia, ja samalla julkisia tapahtumia ja yksityisiä juhlia peruutetaan. Näiden rajoitusten kerrannaisvaikutus on johtanut siihen, että viinin kulutus unionissa on entisestään vähentynyt ja viinin kolmansiin maihin viennin vähennykselle on saatu vahvistus. Myös epävarmuus siitä, kauanko kriisi, joka todennäköisesti jatkuu vuoden 2020 päätyttyäkin, kestää, aiheuttaa pitkäaikaista vahinkoa unionin viinialalle, koska viinin kulutus tuskin elpyy ja vientimarkkinoita häviää. Näiden tekijöiden yhdistelmällä on merkittävä kielteinen vaikutus hinnoitteluun unionin viinimarkkinoilla. Varastot, jotka olivat ennätyksellisen suuret jo markkinointivuoden 2019–2020 alussa, ovat kasvaneet. Tuleva vuoden 2020 suuri sato, jonka odotetaan ylittävän vuoden 2019 sadon noin 10 miljoonalla hehtolitralla viiniä, vain pahentaa tilannetta entisestään.
                  
               
                     (3)
                  
                  
                     Tästä seuraa se, että jäsenvaltioiden covid-19-pandemian torjumiseksi asettamien rajoitusten pitkä kesto ja tarve pitää rajoitukset voimassa huomioon ottaen viinin tärkeimpien myyntikanavien vakava taloudellinen häiriö ja siitä johtuva viinin kysyntään kohdistuva kielteinen vaikutus pahenevat entisestään.
                  
               
                     (4)
                  
                  
                     Kun otetaan huomioon tämä poikkeuksellisen vakava markkinahäiriö ja viinialalla vallitsevien vaikeiden olosuhteiden kasautuminen, joka juontaa juurensa siitä, kun Yhdysvallat määräsi unionin viinien tuonnille tulleja lokakuussa 2019, ja se, että tilanne jatkuu edelleen maailmanlaajuisen covid-19-pandemian vuoksi käynnissä olevien rajoittavien toimenpiteiden jäljiltä, unionin viinialan toimijat kohtaavat edelleen poikkeuksellisia vaikeuksia. Sen vuoksi viinialalle on annettava lisätukea.
                  
               
                     (5)
                  
                  
                     Kriisin torjumiseksi toteutettavien toimenpiteiden soveltamisen jatkaminen ja delegoidulla asetuksella (EU) 2020/592 hyväksytyt unionin enimmäisrahoitusosuuden korotukset katsotaan viinialan toimijoiden taloudellisen tilanteen parantamisen kannalta oleellisen tärkeiksi. Nämä toimenpiteet ovat erityisen tärkeitä, jotta voidaan poistaa unionin markkinoilta viinimäärät, jotka muutoin vaikuttavat kielteisesti markkinahintoihin, ja parantaa toimijoiden kassavirtaa vähentämällä niiden omaa rahoitusosuutta operaatioissaan. Delegoidun asetuksen (EU) 2020/592, sellaisena kuin se on äskettäin muutettuna delegoidulla asetuksella (EU) 2020/1275 (3), täytäntöönpano on kuitenkin osoittanut, että delegoidun asetuksen (EU) 2020/592 10 artiklassa asetettu nykyinen määräaika eli 15 päivä lokakuuta 2020 ei mahdollista sitä, että jäsenvaltiot ja viinialan toimijat voisivat panna tehokkaasti täytäntöön kaikki tarvittavat toimenpiteet. Jäsenvaltioiden on ollut vaikea suunnitella ja ottaa käyttöön viinialan tukiohjelmiinsa lisätoimenpiteitä, jotta toimijat voisivat hyötyä toimenpiteistä ja lisärahoituksesta määräaikaan eli 15 päivään lokakuuta 2020 mennessä, koska terveystilanne on ollut epävakaa ja sen kriisin torjumiseksi asetettujen erilaisten kansallisten rajoitusten ajoitus on arvaamatonta. Määräajan pidentäminen 15 päivään lokakuuta 2021 antaisi jäsenvaltioille mahdollisuuden ottaa käyttöön joitakin toimenpiteitä myöhäisessä vaiheessa kautta ja lisäisi toimijoiden mahdollisuuksia hakea tukea. Määräajan jatkaminen auttaisi paitsi korjaamaan nykyisiä markkinahäiriöitä myös estämään tilanteen heikkenemisen entisestään, kun otetaan huomioon, että covid-19-pandemian odotetaan jatkuvan vuoden 2020 päätyttyä ja näin ollen merkittävän osan varainhoitovuodesta 2021.
                  
               
                     (6)
                  
                  
                     Sen vuoksi katsotaan tarpeelliseksi jatkaa delegoidun asetuksen (EU) 2020/592 2, 3 ja 4 artiklassa sekä 5 a–9 artiklassa säädettyjen toimenpiteiden soveltamista 15 päivään lokakuuta 2021.
                  
               
                     (7)
                  
                  
                     Sen vuoksi delegoitua asetusta (EU) 2020/592 olisi muutettava.
                  
               
                     (8)
                  
                  
                     Erittäin kiireellisistä syistä, erityisesti kun otetaan huomioon jatkuvat markkinahäiriöt, sen vakavat vaikutukset unionin viinialaan sekä pandemian jatkuminen ja todennäköinen paheneminen, on tarpeen ryhtyä välittömiin toimiin ja varmistaa kiireellisesti jo käytössä olevien, näiden kielteisten vaikutusten lieventämiseen tähtäävien toimenpiteiden täytäntöönpanon jatkuminen. Jos toimia ei toteuteta välittömästi, on olemassa vaara, että markkinahäiriö syvenee ja alan tuotanto- ja markkinaolosuhteet heikkenevät. Edellä sanottu huomioon ottaen tämä asetus olisi annettava asetuksen (EU) N:o 1308/2013 228 artiklassa säädettyä kiireellistä menettelyä noudattaen.
                  
               
                     (9)
                  
                  
                     Jotta vältetään häiriöt unionin viinialan kriisiin liittyvien toimenpiteiden täytäntöönpanossa ja varmistetaan sujuva siirtyminen näiden kahden varainhoitovuoden välillä, tämän asetuksen olisi välittömien toimien tarve huomioon ottaen tultava voimaan päivänä, jona se julkaistaan Euroopan unionin virallisessa lehdessä, ja delegoidun asetuksen (EU) 2020/884 muutoksia olisi sovellettava takautuvasti 16 päivästä lokakuuta 2020,
                  
               ON HYVÄKSYNYT TÄMÄN ASETUKSEN:
         
            1 artikla
            Delegoidun asetuksen (EU) 2020/592 muuttaminen
            Muutetaan delegoitu asetus (EU) 2020/592 seuraavasti:
            
                        1)
                     
                     
                        Korvataan 2 artikla seuraavasti:
                        
                           ”2 artikla
                           Asetuksen (EU) N:o 1308/2013 43 artiklaa koskevat poikkeukset
                           Poiketen siitä, mitä asetuksen (EU) N:o 1308/2013 43 artiklassa säädetään, tämän asetuksen 3 ja 4 artiklassa tarkoitettuja toimenpiteitä voidaan rahoittaa viinialan tukiohjelmista ennakkomaksuilla tai maksuilla varainhoitovuosina 2020 ja 2021.”
                        
                     
                  
                        2)
                     
                     
                        Korvataan 7 artiklan 1 kohta seuraavasti:
                        
                           ”1.   Poiketen siitä, mitä asetuksen (EU) N:o 1308/2013 47 artiklan 1 kohdassa säädetään, vuosina 2020 ja 2021 ’rypäleiden raakana korjaamisella’ tarkoitetaan raakojen rypäleterttujen hävittämistä tai poistamista kokonaan koko tilan alueelta tai osalta tilaa edellyttäen, että rypäleet korjataan raakana viljelylohkojen koko alalta.”
                        
                     
                  
                        3)
                     
                     
                        Korvataan 10 artikla seuraavasti:
                        
                           ”10 artikla
                           Väliaikaisesti korotetun unionin rahoitusosuuden soveltaminen
                           Edellä olevia 5 a artiklaa, 6 artiklaa, 7 artiklan 2 kohtaa, 8 artiklaa ja 9 artiklaa sovelletaan toimiin, jotka jäsenvaltion toimivaltainen viranomainen on valinnut tämän asetuksen voimaantulon jälkeen ja viimeistään 15 päivänä lokakuuta 2021.”
                        
                     
                  
         
            2 artikla
            Voimaantulo ja soveltaminen
            Tämä asetus tulee voimaan päivänä, jona se julkaistaan Euroopan unionin virallisessa lehdessä.
            Sitä sovelletaan 16 päivästä lokakuuta 2020.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 28 päivänä tammikuuta 2021.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 347, 20.12.2013, s. 671.
         
            (2)  Komission delegoitu asetus (EU) 2020/592, annettu 30 päivänä huhtikuuta 2020, tietyistä Euroopan parlamentin ja neuvoston asetuksen (EU) N:o 1308/2013 säännöksistä poikkeavista väliaikaisista poikkeustoimenpiteistä covid-19-pandemian ja siihen liittyvien toimenpiteiden hedelmä- ja vihannesalalle ja viinialalle aiheuttaman markkinahäiriön korjaamiseksi (EUVL L 140, 4.5.2020, s. 6).
         
            (3)  Komission delegoitu asetus (EU) 2020/1275, annettu 6 päivänä heinäkuuta 2020, tietyistä Euroopan parlamentin ja neuvoston asetuksen (EU) N:o 1308/2013 säännöksistä poikkeavista väliaikaisista poikkeustoimenpiteistä covid-19-pandemian ja siihen liittyvien toimenpiteiden hedelmä- ja vihannesalalle ja viinialalle aiheuttaman markkinahäiriön korjaamiseksi annetun delegoidun asetuksen (EU) 2020/592 muuttamisesta (EUVL L 300, 14.9.2020, s. 26).